b'\n_START_ARTICLE_\nMikko Hietanen\n_START_SECTION_\nHenkil\xc3\xb6historia\n_START_PARAGRAPH_\nMikko Hietasen vanhemmat olivat maanviljelij\xc3\xa4 Jaakko Hietanen ja Liisa Uuttu ja puoliso vuodesta 1939 Maila Kyllikki Hoikkala. Hietanen k\xc3\xa4vi maamieskoulun 1939, mutta toimi varastomiehen\xc3\xa4 Laukaassa.  Valtion ruutitehtaalta Vihtavuorelta Hietanen j\xc3\xa4i el\xc3\xa4kkeelle ty\xc3\xb6njohtajana vuonna 1976.\n_START_SECTION_\nUrheilu-ura\n_START_PARAGRAPH_\nHietanen voitti EM-kultaa maratonilla Oslossa 1946. Lontoon 1948 olympialaisten maratonilla h\xc3\xa4n keskeytti ja Helsingin 1952 olympialaisissa h\xc3\xa4n oli 17:s._NEWLINE_Hietanen voitti nelj\xc3\xa4 maratonin Suomen mestaruutta (1945\xe2\x80\x931948) ja yhden Pohjoismaiden mestaruuden (1947). Vuosina 1946 ja 1948 h\xc3\xa4nell\xc3\xa4 oli maratonilla kauden k\xc3\xa4rkiaika maailmassa. Vuonna 1946 Hietanen voitti Ko\xc5\xa1icen kansainv\xc3\xa4lisen rauhanmaratonin T\xc5\xa1ekkoslovakiassa. Seuraavana vuonna h\xc3\xa4n voitti Yhdysvaltojen 20 kilometrin maantiejuoksun mestaruuden. Bostonin maratonilla 1947 h\xc3\xa4n oli toinen enn\xc3\xa4tysajallaan 2.29.39. Seuratasolla Hietanen edusti Vihtavuoren Pamausta._NEWLINE_Hietanen juoksi 25\xc2\xa0000 metrin, 30\xc2\xa0000 metrin ja 15 mailin ratajuoksujen maailmanenn\xc3\xa4tyksi\xc3\xa4 vuosina 1946\xe2\x80\x931948. Viel\xc3\xa4 vuonna 1986 h\xc3\xa4n saavutti 75-vuotiaiden sarjassa EM-pronssia maratonilla.'